ՀԱՄԱՅՆՔԻ ՂԵԿԱՎԱՐԻ ՈՒՂԵՐՁԸ ԳԻՏԵԼԻՔԻ ՕՐՎԱ ԿԱՊԱԿՑՈՒԹՅԱՄԲ.

*Ջրվեժ համայնքի սիրելի դպրոցականներ*  
*Գորովագութ ուսուցիչներ  
Շատ սիրելի բնակիչներ:*Սիրով շնորհավորում եմ Ձեզ սեպտեմբերի մեկի` նոր ուսումնական տարվա մեկնարկի և Գիտելիքի օրվա կապակցությամբ: Դեպի գիտելիքի աշխարհ մուտքն ազդարարող այս օրը բոլորիս տոնն է:  
Տոնական այս օրն առանձնակի ջերմությամբ իմ շնորհավորանքներն ու բարեմաղթանքներն եմ հղում առաջին անգամ նախակրթարանի շեմից ներս ոտք դնող երեխաներին, առաջին դասարանցիներին, ում համար դպրոցը դեռևս անհայտ մի աշխարհ է` բազում հարցականներով:  
Ցանկանում եմ, որ գիտելիք ստանալու խանդավառությունն ու բարձր տրամադրությունը ձեզ ուղեկցեն ուսումնառության բոլոր տարիներին:  
Սիրելի դպրոցականներ, այս օրն իսկապես հիշարժան է և այն մշտապես Ձեզ հետ է լինելու:  
Ջերմագին շնորհավորանքներ նաև առաջին անգամ դասասենյակ մտնող ուսուցիչներին, ի դեմս նրանց` բոլոր մանկավարժներին, ովքեր հավատարմորեն կրում են Ուսուցչի բարձր կոչումը:  
Սիրելի մանկավարժներ, Ձեր քրտնաջան աշխատանքը երբեմն թվում է չգնահատված, բայց հավաստիացնում եմ Ձեզ, որ սրբազան առաքելություն է Ձեր գործունեությունը, որը թերևս կարելի է համեմատել բժշկի մասնագիտության հետ մի բացառությամբ` վերջինս ֆիզիկապես է բժշկում հիվանդին, դուք ջանում եք կյանքի նոր ասպարեզ ճանապարհել ֆիզիկապես ուժեղ, հոգեպես առողջ, նպատակասլաց, գործունյա, դաստիարակված հպարտ երիտասարդների ոսկե սերունդներ:  
Ուսումնառության տարիները կյանքի այն լուսավոր ժամանակաշրջանն են, որոնց ընթացքում կառուցվում է ձեզ դեպի բարձունք տանող աստիճանը:  
Ժամանակակից աշխարհի լեզուն գիտությունն ու նորարարական տեխնոլոգիաներն են:  
Գիտելիքը ձեր հուսալի հենման կետն է, որի շնորհիվ դուք պիտի խոսեք աշխարհին հասկանալի այդ լեզվով` մասնակից դառնալով համաշխարհային նոր նվաճումների կերտմանը:  
Վստահ եղեք, որ կարող եք ամրապնդել հայկական գիտական ներկայությունն աշխարհում` միտքը փոխակերպելով տեխնոլոգիայի, հմտությունը` փորձառության, երևակայությունը` իրականության:  
Հայաստանը մեր հայրենիքն է և մենք բոլորս` սկսած նախակրթարանի սաներից, պարտք ունենք մասնակցելու նրա շենացմանը, այն ավելի ուժեղ ու հզոր դարձնելուն:  
Հավատացեք ձեր հնարավորություններին ու կարողություններին:  
Դուք կարող եք շենացնել մեր համայնքը,  
Դուք կարող եք փոխել Հայաստանը,  
Դուք կարող եք փոխել ողջ աշխարհը:  
Հավատացեք, դուք կարող եք:  
Բարի երթ դեպի գիտելիքների նոր բարձունքներ, դեպի կանչող հորիզոններ: